አዲስ አበባ፡- በሀገሪቱ ከአምስት እስከ 17 ዓመት የዕድሜ ክልል በሚገኙ ዘጠኝ ሚሊዮን ልጆች ከአቅም በላይ ሥራ እንዲሠሩ በመገደዳቸው ምክንያት ለጉልበት ብዝበዛ መዳረጋቸውን የማዕከላዊ ስታቲስቲክስ ኤጀንሲ መረጃ ይፋ አደረገ።
በሀገሪቱ ከአምስት እስከ 17 ዓመት የዕድሜ ክልል ውስጥ ያሉ ልጆች ቁጥር 37 ሚሊዮን እንደሚገመት የገለጸው መረጃው፤ 19 ሚሊዮን የሚሆኑት ልጆች በተለያየ ሥራ ላይ ተሰማርተው እንደሚገኙና ከቤት ውጪ ገቢ በማስገኘት ሥራ ላይ የሚሳተፉት 24 ነጥብ 2 በመቶ መሆናቸውን አመልክቷል፡፡
ጥናቱ ትናንት ይፋ በተደረገበት ወቅት የማዕከላዊ ስታቲስቲክስ ዳይሬክተር አቶ ተሾመ አድኖ፤ ዓለም አቀፉ የልጆች የሥራ ስምሪት ስታንዳርድ ከአምስት ዓመት እስከ 11 ያሉ ሕፃናት ሥራ እንዲሠሩ አይፈቅድም። ሆኖም በሀገሪቱ በዚህ የዕድሜ እርከን ውስጥ ያሉ ልጆች ሰፊ ሽፋን ይይዛሉ።
ዕድሜው እየጨመረ ሲሄድ የሥራ ጫናው ቢቀንስም አገሪቱ ብዙ መሥራት ያለባት ተግባር አለ የሚሉት አቶ ተሾመ፤ ልጆች ከአንድ ሰዓት በላይ መሥራት እንደሌለባቸው፣ ሥራ የሚሠሩ ከሆነም ምቹ ሁኔታ ሊፈጠርላቸው እንደሚገባ፣ ሥራው በራሱ አደገኛ መሆን እንደሌለበትና ከባድ መሳሪያ መጠቀም እንደሌለባቸው ጥናቱም እንደ መፍትሔ እንደሚያስቀምጥ አስረድተዋል።
እንደ አቶ ተሾመ ገለጻ፤ በክልል ደረጃ አደገኛ ሥራ ይሠራባቸዋል ተብለው የተለዩት አፋር፣ ሱማሌ፣ ኦሮሚያና ሌሎች ክልሎች በየደረጃው ይቀመጣሉ። ስለሆነም በዚህ ደረጃ የልጆች የሥራ ስምሪት 95 በመቶ የሚደርሰው በገጠር አካባቢ በእርሻ ሥራ ላይ የሚሰማሩትን ይይዛል። በቅጥር ደግሞ 2ነጥብ 1 በመቶ ይሸፍናል። ይህ የሚያመለክተው በገጠሪቱ ኢትዮጵያ የሚኖረው የጉልበት ብዝበዛ በተለይ በቤት ውስጥ የሚደረገው ጫና ከፍ ያለ መሆኑን ነው። በዚህም በሀገሪቱ ጉልበታቸው ብዝበዛ ከሚደርስባቸው ዘጠኝ ሚሊዮን ውስጥ 52 በመቶ የሚሆኑት ሴቶች መሆናቸው ተረጋግጧል።
ጽጌረዳ ጫንያለው